Albertinia is 'n dorp in die oostelike Wes-Kaap, Suid-Afrika. In 2011 het dit 'n bevolking van 6 372 gehad, waarvan 4 366 (68.5%) bruin, 1 280 (20%) wit en 677 (10.5%) swart was. Destyds het 5 882 oftewel 94% van die inwoners hul moedertaal as Afrikaans aangedui. Die dorp het ontstaan nadat ds. J.R. Albertyn van Riversdal hom vir die stigting van 'n gemeente oos van sy dorp beywer het. Die plaas Grootfontein is in 1900 gekoop en die dorp is in 1904 geproklameer en na ds. Albertyn genoem. Dit het in 1920 'n munisipaliteit geword. Albertinia se munisipale raad het in 1964 en weer in 1966 'n wapen by die Kaapse Provinsiale Administrasie geregistreer. Die wapen was : In goud, 'n smal golwende rooi dwarsbalk, vergesel in die skildhoof regs van 'n halwe swart adelaar met rooi bek en poot en links van 'n Albertiniase heideblom van natuurlike kleur, en in die skildvoet van 'n merinoramkop en 'n Afrikanerbulkop van natuurlike kleur, toegewend; oor alles heen op 'n groen paal 'n protea tussen twee gerwe, bomekaar geplaas, alles goud.